
Térszemlélet fejlesztése általános iskola alsó tagozatában

A matematika oktatás egyik fontos területe a geometria, azon belül is a térgeometria. A többi témakörhöz viszonyítva, ez egy igen elhanyagolt anyagrész. Dolgozatom témájaként a térszemlélet fejlesztését választottam általános iskola alsó tagozatában. A térgeometria eredményes tanulásához szükséges térszemlélet fejlesztését választottam. Ez a fejlesztés több területen lehetséges. Ezen belül azzal foglalkoztam, hogy a térben megjelenő testeket miként ábrázoljuk síkban, illetve, hogy a síkban vetületeikkel ábrázolt alakzatokat milyen módon reprodukáljuk, építjük újjá a térben. A korosztály választását az életkori sajátosságok indokolták, mivel több tanulmány is kimutatta, hogy ezt a témakört 4 – 10 éves kor között lehet a legeredményesebben fejleszteni. Ebben a korszakban a legfogékonyabbak a tanulók a térszemlélet fejlesztésére.
Dolgozatomat a témaválasztás indoklását követően két részre osztottam. Az első részben bemutattam a témámmal kapcsolatos elméleti hátteret, valamint a Mozaik Kiadó által készített tantervet. A második részben pedig megtalálható a kezdő szintfelmérő dolgozat, a foglalkozások terve, a harmadik és negyedik osztályos tanulók óráinak pontos menete, majd érintőlegesen az elsős és másodikos szakkörök. Ezt követi az órák, valamint a foglalkozások elején és a nyolcadik foglalkozás után megíratott szintfelmérő kiértékelése. Témaválasztásomat az is indokolta, hogy ez a témakör a hétköznapokban nagy szerepet játszik és számos vizsgálat, kutatás folyik napjainkban is.
A mellékletben megtalálható feladatok egy részét, különböző könyvekből, versenyfeladatokból, illetve honlapokról gyűjtöttem. Túlnyomó hányadát viszont saját ötletek alapján készítettem. Úgy érzem, hogy sikerült fejleszteni a dolgozatomban megfogalmazott területeket, pozitív eredményekkel zártuk a foglalkozásokat. Bízom benne, hogy dolgozatommal, hozzájárultam a matematika eme csodálatos, kézzelfogható témaköréhez, és csatlakoztam azokhoz, akik felhívták a figyelmet a tárgykör fontosságára.



